**Р Е Ш Е Н И Е № ВР-52-ПР/2023 г.**

**за преценяване на необходимостта от извършване на оценка на въздействието върху околната среда**

На основание чл. 93, ал. 3 и ал. 6 от *Закона за опазване на околната среда* (ЗООС), чл. 7, ал. 1 и чл. 8, ал. 1 от *Наредба за условията и реда за извършване на оценка на въздействието върху околната среда* (Наредбата за ОВОС) чл. 31, ал. 4 и ал. 6 от *Закона за биологичното разнообразие* (ЗБР), чл. 40, ал. 4 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), представена писмена документация от възложителя по Приложение № 2 към чл. 6 от Наредбата за ОВОС и по чл.10, ал. 1 и 2 от Наредбата за ОС и становища от специализирани ведомства

**Р Е Ш И Х**

**да не се извършва** оценка на въздействие върху околната среда за инвестиционно предложение: „Получаване на разрешително за водовземане от повърхностни води от р. Огоста, в землището на с. Гложене, община Козлодуй, обл. Враца за поливане на земеделски земи с цел отглеждане на пипер“, което **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**възложител:** ЕТ „Ясен – Веселин Димитров“, ЕИК: 108036049

**седалище:** ул. „Първа“ № 563,с. Главник, общ. Ардино, обл. Кърджали

**Кратко описание на инвестиционното предложение (ИП):**

Инвестиционното предложение е ново и предвижда поливане на 40 дка пипер на открито, чрез капково напояване, в землището на с. Гложене, общ. Козлодуй, обл. Враца. За осъществяване на дейността е необходимо получаване на разрешително за водовземане от повърхностен воден обект – р. Огоста. Капковото напояване ще се извършва с помощта на система от полиетиленови тръби с различен диаметър, по които ще се осъществява преноса на вода до растенията.

Водовземането ще се осъществи от р. Огоста чрез бензинова помпа – 4 цола. Координатите на водовземането са N 43041'20.7'' Е 230491'26.6''.

ИП не е свързано с изкопни работи.

За изграждането на системата не се предвижда промяна на съществуващата пътна инфраструктура.

По време на строителството няма да се използват природни ресурси.

Реализацията на ИП не е свързана с отделяне на вредни емисии в атмосферния въздух.

По време на изграждането на обекта няма да се генерират отпадъци и отпадъчни води.

ИП не е свързано с наличие на площадката на опасни химични вещества, попадащи в обхвата на Приложение № 3 на ЗООС.

Със Заповед № 244/10.10.2022 г. на директора на областна дирекция „Земеделие“ – Враца са одобрени масивите за ползване между собственици и/или ползватели на земеделски земи в землището на с. Гложене ЕКАТТЕ 18505, община Козлодуй, обл. Враца по ред и начин съгласно представено доброволно сключено споразумение с вх. № ПО-09-2641/28.09.2022 г. на масиви за ползване на земеделска земя, изготвено по чл. 37 в, ал. 2 от ЗСПЗЗ за стопанската 2022-2023 година.

Инвестиционното предложение попада в обхвата т. 1, буква „в“ от Приложение № 2 на ЗООС - мелиоративни дейности в селското стопанство, включително напояване и пресушаване на земи. В тази връзка, съгласно чл. 93, ал. 1, т. 1 от ЗООС, инвестиционното предложение подлежи на процедура по преценяване на необходимостта от извършването на оценка на въздействието върху околната среда (ОВОС). В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца.

Имотите, предвидени за напояване **не попадат** в границите на защитени територии по смисъла на *Закона за защитените територии* (ЗЗТ).

Мястото на водовземане **попада** на територията защитена зона **BG0000614 "Река Огоста"** за опазване на природните местообитания и на дивата флора и фауна, обявена със Заповед № РД - 322 от 02.05.2023г. на МОСВ (обн. ДВ, бр.42 от 12.05.2023г.).

Инвестиционното предложение **попада** под разпоредбите на чл. 2, ал. 1, т. 1 от *Наредбата за ОС*, поради което подлежи на процедура по оценка за съвместимостта му с предмета и целите на опазване на защитените зони, по реда на чл. 31, ал. 4 във връзка с ал. 1 от ЗБР, която се провежда чрез процедурата по преценяване на необходимостта от извършване на ОВОС.

След прегледа на представената информация и документация, на основание чл. 40, ал. 3 от *Наредбата за ОС*, въз основа на критериите по чл. 16 от нея, е направена преценка за вероятната степен на отрицателно въздействие, според която инвестиционното предложение **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

В имотите, където ще се реализира настоящото ИП няма "вековни или забележителни" дървета обявени по реда на Глава Пета от ЗБР.

В хода на процедурата са представени становища от Басейнова дирекция Дунавски район – Плевен (БДДР - Плевен), Регионална здравна инспекция – Враца (РЗИ - Враца), община Козлодуй и кметство с. Гложене, които са включени в мотивите на настоящото Решение.

**М О Т И В И**

**І. Характеристики на инвестиционното предложение:** **размер, засегната площ, мащабност, обем, взаимовръзка и кумулиране с други съществуващи и/или одобрени инвестиционни предложения; ползване на природни ресурси, земните недра, почвите, водите и биологичното разнообразие; генериране на отпадъци, замърсяване и вредно въздействие; риск от големи аварии и/или бедствия; рискове за човешкото здраве:**

1. Предмет на инвестиционното предложение е изграждане на открито на система за капково напояване на пипер.

2. Съгласно представената информация, засегнатата площ е 40 дка, намиращи се в землището на с. Гложене, община Козлодуй, обл. Враца.

3. Предвид характера и местоположението на ИП не се очакват кумулативни въздействия с други съществуващи и/или одобрени инвестиционни предложения в района.

4. Реализирането на инвестиционното предложение не е свързано с изграждане на нова пътна инфраструктура. Ще се използва изцяло съществуващата инфраструктура.

5. По време на реализацията на обекта няма да се генерират отпадъци и отпадъчни води.

6. ИП не е свързано със заустване на отпадъчни води в повърхностни водни обекти.

7. Характерът на инвестиционното предложение не предполага възникване на риск от аварии и/или бедствия.

8. Съгласно становище на БДДР – Плевен с изх. № ПУ-01-448-(1)/29.06.2023 г.:

- ИП е допустимо спрямо целите за постигане на добро състояние на водите, определени в ПУРБ 2016 – 2021 г. в Дунавски район, при спазване на посочените мерките и законовите изисквания в становището и при спазване на правилата за добра земеделска практика;

- ИП е допустимо спрямо ПУРН 2016 – 2021г. Предвидените дейности не са в противоречие с предвидените мерки в Програма от мерки за намаляване на риска от наводнения и неблагоприятните последици по отношение на човешкото здраве, стопанската дейност, околната среда и културното наследство към ПУРН 2016 – 2021г.;

- реализирането на ИП е няма да окаже значително въздействие върху водите и водните екосистеми и е допустимо при спазване на мерките и законовите изисквания, описани в становището.

9. В резултат от реализацията на инвестиционното предложение не се очаква замърсяване, вредно въздействие и дискомфорт за околната среда.

10. Реализацията на ИП не е свързана с дейности и съоръжения, в които се очаква наличие на опасни химични вещества в количества над пределните прагове, съгласно Приложение №3 от ЗООС.

11. ИП не е свързано с емитиране на приоритетни и /или опасни вещества при които е възможен контакт с води.

12. По представената информация е проведена консултация с РЗИ – Враца по реда на чл. 7, ал. 2, т. 2 от *Наредбата за ОВОС*, по отношение степента на значимост на въздействието и риска за човешкото здраве. Получено е становище по компетентност с изх. № 10-52-1/02.08.2023 г., съгласно което реализацията на ИП няма да окаже отрицателно въздействие върху хората и тяхното здраве при изпълнение на изискванията, посочени в становището.

**ІІ. Местоположението на инвестиционното предложение:** **съществуващо и одобрено земеползване, относителното изобилие, достъпност, качеството и възстановителна способност на природните богатства; абсорбционен капацитет на природната среда; крайбрежни зони и морска околна среда; планински и горски райони; защитени със закон територии; засегнати елементи от Националната екологична мрежа; територии, свързани с инвестиционното предложение, в които нормите за качество на околната среда са нарушени или се смята, че съществува такава вероятност; гъстонаселени райони; ландшафт и обекти с историческа културна или археологическа стойност; територии и/или зони и обекти със специфичен санитарен статут или подлежащи на здравна защита:**

1. Инвестиционното предложение ще се реализира в земеделски земи, в землището на с.Гложене, ЕКАТТЕ 18505, масив 90, община Козлодуй, област Враца.
2. За реализацията на ИП не са необходими нови терени и смяна на предназначението и начина на трайно ползване на имотите.
3. Не се очаква нарушаване на качеството и регенеративната способност на природните ресурси в района.

3. Съгласно становище на БДДР – Плевен (изх. № ПУ-01-448-(1)/29.06.2023 г.):

- към настоящия момент в района на ИП няма определени санитарно-охранителни зони (СОЗ) по реда на *Наредба №3/16.10.2000 г. за условията и реда за проучване, проектиране, утвърждаване и експлоатация на санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди*;

- имотът, не попада в буферна в радиус 1000 м около водовземни съоръжения за питейно-битово водоснабдяване без определена СОЗ, за които е необходимо спазване на ограничения съгласно Приложение № 1 към Националния каталог от мерки към ПУРБ.

4. В имотите, където ще се реализира ИП няма "вековни или забележителни" дървета, обявени по реда на Глава Пета от *Закона за биологичното разнообразие*.

5. Мястото на реализация на ИП не попада в границите на защитени територии по смисъла на *Закона за защитените територи.*

1. Инвестиционното предложение няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитена зона BG0000614 "Река Огоста", поради следните мотиви:

6.1. Мястото на водовземане засяга минимална част от природно местообитание 3260 Равнинни или планински реки с растителност Ranunculion luitantis и Callitricho Batrachion, характерно за р. Огоста, но поради незначителната площ и характера на предвидената дейност няма вероятност от загуба на площи, увреждане и/или фрагментиране на местообитанието.

6.2. Предвид естеството на обекта и липсата на необходимост от изграждане на допълнителна техническа инфраструктура, не се очакват и косвени въздействия, които да изменят трайно и необратимо съседни територии от значение за естественото функциониране на местообитанията и видовете, предмет на опазване в защитена зона BG0000614 "Река Огоста".

6.3. Предвидените дейности са насочени към водоспестяващи технологии - капково напояване на 40 дка земеделска земя и не се очаква въздействието на ИП да доведе до влошаване на екологичното състояние или химичното състояние на водното тяло, както и до непостигане на екологичната цел, при спазване на посочените от БДДР - Плевен мерки.

6.4. Предвид характера на инвестиционното предложение и предвидените с него дейности, въздействието ще е сезонно, локализирано и краткотрайно, и няма вероятност да формира значително по степен безпокойство и да доведе до намаляване на числеността и плътността на популациите, и прогонване на видове, предмет на опазване в защитената зона.

6.5. Предвид местоположението, вида и обема на дейностите, които не са свързани с генериране на вредни емисии и отпадъци във въздуха, водите и/или почвите няма вероятност от възникване на негативни изменения на територии и ключови елементи на околната среда, определящи структурата, функциите и природозащитните цели на най-близката защитена зона, както и от нарушаване на функционални връзки между отделни зони от мрежата "Натура 2000" и възникване на бариерен ефект.

6.6. При направената оценка на реализираните и одобрени за реализация инвестиционни предложения, планове, програми и проекти в границите на защитенаа зона BG0000614 "Река Огоста" се установи, че така заявеното ИП не предполага възникване на значителен отрицателен кумулативен ефект, при реализацията му в комбинация с други ИП, планове и програми.

**ІІІ. Типа и характеристиките на потенциалното въздействие върху околната среда:** **степен и пространствен обхват на въздействието, естество на въздействието, трансграничен характер на въздействието, интензивност и комплексност на въздействието, същност, големина, вероятност за въздействие, очаквано настъпване, продължителност, честота и обратимост на въздействието; комбиниране с въздействията на други съществуващи и/или одобрени инвестиционни предложения; възможност за ефективно намаляване на въздействията:**

1. Териториалният обхват на въздействие, в резултат от извършване на дейностите предвидени с инвестиционното предложение, е ограничен и локален.

2. Предвид представената информация и документация, както и получените в хода на процедурата становища от компетентните органи, реализацията на инвестиционното предложение няма да доведе до негативни въздействия върху компонентите на околната среда. Характерът на ИП не предполага използване на вредни вещества.

1. Вследствие на реализацията на ИП не се очаква отрицателно въздействие върху хората, здравето им, флората, фауната, почвите, земеползването, ландшафта, материалните активи, хидрологията и качеството на водите и биологичното разнообразие.
2. Предвид местоположението и характера на предвидената дейност, реализацията на инвестиционното предложение няма да доведе до трансгранични въздействия.

**ІV. Обществения интерес към инвестиционното предложение:**

1. Съгласно изискванията на чл. 95, ал. 1 от ЗООС и чл. 4, ал. 2 от *Наредбата за ОВОС*, РИОСВ – Враца е информирала писмено кмета на община Козлодуй и кметство с. (писмо с изх. № ОВОС-ЕО-216-(1)/08.06.2023 г.) за постъпилото уведомление за ИП и е поставено съобщение на интернет страницата на инспекцията на 07.06.2023 г.
2. Възложителя е изпълнил задължението си за самостоятелно оповестяване, като е обявил инвестиционното предложение в офиса на фирмата.
3. В изпълнение разпоредбите на чл. 6, ал. 9 , т. 1 от *Наредбата за ОВОС*, информацията по Приложение № 2 към същата Наредба е оповестена на информационното табло в сградата на РИОСВ – Враца, както и на интернет страницата на инспекцията на 24.07.2023 г. В законоустановения срок няма постъпили писмени и устни становища сигнали, възражения и/или мнения относно инвестиционното предложение;
4. На основание чл. 6, ал. 9 , т. 2 от *Наредбата за ОВОС*, копие от Искането за преценяване на необходимостта от извършване на ОВОС и информацията по Приложение № 2 от Наредбата е предоставено на община Козлодуй и кметство с. Гложене (писмо с изх. № ОВОС-ЕО-216-(8)/24.07.2023 г.) за осигуряване на обществен достъп и изразяване на становища, сигнали, възражения и/или мнения относно инвестиционното предложение;
5. С писмо с изх. № 32.00-65-(1)/17.08.2023 г. на община Козлодуй и писмо изх. № Г-32.00-12/11.08.2023 г. на кметство с. Гложене, инспекцията е уведомена, че в законоустановения срок не са постъпвали становища, възражения и/или мнения от заинтересовани лица и организации, относно реализацията на инвестиционното предложение.
6. Към момента на изготвяне на настоящето Решение в РИОСВ-Враца няма постъпили становища, сигнали, възражения и/или мнения относно реализацията на ИП;

**ПРИ СПАЗВАНЕ НА СЛЕДНИТЕ УСЛОВИЯ:**

1*.* Водовземането чрез нови съоръжения подлежи на рaзрeшителен режим, съгласно Глава четвърта от Закона за водите, при спазване изискванията на Наредбата за ползване на повърхностни води.

*Настоящето решение се отнася само за конкретното заявено предложение и в посочения му капацитет*. *Решението не отменя задълженията на възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи, като основание за отпадане на отговорността съгласно действащата нормативна уредба по околната среда.*

*На основание чл. 93, ал. 7 от ЗООС, при промяна на параметрите на инвестиционното предложение, на възложителя или на някои от обстоятелствата, при които е било издадено настоящето решение, възложителят/новият възложител трябва да уведоми РИОСВ-Враца своевременно.*

*На основание чл. 93, ал. 8 от ЗООС, решението губи правно действие, ако в срок 5 години от датата на издаването му не е започнало осъществяването на инвестиционното предложение.*

*При констатирано неизпълнение на условия в решението за преценяване на необходимостта от извършване на ОВОС, виновните лица носят отговорност по чл.166, т. 2 от ЗООС.*

*Решението може да бъде обжалвано пред Министъра на околната среда и водите и/или пред съответния Административен съд в 14 дневен срок от съобщаването му на заинтересованите лица по реда на Административнопроцесуалния кодекс.*

**Дата: 22.08.2023 г.**

